[pic] | KOMISIJA EVROPSKIH SKUPNOSTI |

Bruselj, 24.7.2008

COM(2008) 484 konč.

SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Vmesna ocena izvajanja programa javnega zdravja (2003–2008)

SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Vmesna ocena izvajanja programa javnega zdravja (2003–2008)

(Besedilo velja za EGP)

UVOD

S Sklepom Evropskega parlamenta in Sveta o sprejetju programa ukrepov Skupnosti na področju javnega zdravja (2003–2008)[1] (v nadaljnjem besedilu: sklep o programu), je bil vzpostavljen šestletni program javnega zdravja, ki se izvaja od 1. januarja 2003 do 31. decembra 2008.

Namen tega sporočila je predstaviti sklepe ocene izvajanja programa javnega zdravja (2003–2008) (v nadaljnjem besedilu: program), v prvih treh letih.

V skladu s členom 12(3) navedenega sklepa je treba opraviti oceno in Evropska komisija mora sporočiti rezultate ocene Evropskemu parlamentu, Svetu, Evropskemu ekonomsko-socialnemu odboru in Odboru regij.

Oceno so opravili neodvisni strokovnjaki svetovalnega podjetja RAND Europe, ki je bilo izbrano prek razpisnega postopka.

Celotno poročilo ocene je na voljo na spletni strani generalnega direktorata SANCO na spletišču Europa: http://ec.europa.eu/health/ph_programme/eval2003_2008_en.htm.

2. Ozadje

V skladu s členom 152 Pogodbe o ustanovitvi Evropske skupnosti mora biti pri opredeljevanju in izvajanju vseh politik in dejavnosti Skupnosti zagotovljena visoka raven varovanja zdravja ljudi.

Ta program, ki dopolnjuje nacionalne politike, je namenjen podpori in doseganju cilja iz Pogodbe.

Splošni cilji programa so:

- izboljšati informacije in znanje o zdravju za razvoj javnega zdravja;

- povečati sposobnost hitrega in usklajenega odzivanja na grožnje za zdravje;

- spodbujati zdravje in preprečevati bolezni z obravnavanjem determinant zdravja v vseh politikah in dejavnostih Skupnosti.

Zato je program namenjen:

- zagotavljanju visoke ravni varovanja zdravja ljudi pri vseh politikah in dejavnostih Skupnosti z integrirano in medsektorsko strategijo varovanja zdravja;

- spopadanju z neenakostmi v zdravju;

- spodbujanju sodelovanja med državami članicami na področjih iz člena 152 Pogodbe.

3. Metodologija

Ocena je temeljila na številnih metodah za zbiranje podatkov, tj. namiznem pregledovanju, anketah z vodji projektov, razgovorih z različnimi zainteresiranimi stranmi, analizah podatkovnih arhivov in analizah zbirk podatkov o projektih.

Osredotočena je bila predvsem na projekte, ki so bili v obdobju 2003–2005 sofinancirani v okviru letnih razpisov za zbiranje predlogov, ki so predstavljali glavno dejavnost programa. Dodeljeni proračun za razpise za zbiranje predlogov je predstavljal večino operativnega proračuna.

Ker je to vmesna ocena, je bila izvedena, ko je bila večina projektov šele v zgodnjih fazah poteka. Zato ocenjevalci niso mogli natančno oceniti obsega izpolnitve ciljev programa s projekti, sofinanciranimi v okviru razpisov za zbiranje predlogov za obdobje 2003–2005.

V oceni so bila ob upoštevanju teh omejitev obravnavana naslednja vprašanja glede programa javnega zdravja (2003–2008).

4. Zadeve in vprašanja, OBRAVNAVANA V OCENI

OCENA JE OBRAVNAVALA NASLEDNJA POSEBNA VPRAšANJA:

Ustreznost : skladnost ciljev programa s potrebami zainteresiranih strani.

Uspešnost : obseg izpolnitve ciljev iz sklepa o programu in letnih delovnih načrtov; obseg izvedbe prednostnih nalog iz letnih delovnih načrtov in sklepa o programu s programom; obseg, v katerem program dopolnjuje nacionalne politike (z evropsko dodano vrednostjo) za varovanje zdravja ljudi in izboljšanje javnega zdravja ob sprejemljivih stroških.

Učinkovitost : pravočasnost dodelitve sredstev, ustrezna količina, kakovost in stroškovna učinkovitost; analiza priprave in strukture organizacije programa, povezanih pristojnosti in skupne zmožnosti upravljanja v zvezi z doseženimi rezultati; uporabljene metode pri izvajanju programa.

Usklajenost in dopolnjevanje : obseg zagotavljanja usklajenosti in dopolnjevanja ukrepov, ki se izvajajo v okviru programa, z drugimi politikami in dejavnostmi EU (kot so regionalna politika, raziskave, statistični programi, politika zaposlovanja itd.).

Sprejemljivost: obseg, v katerem zainteresirane strani sprejemajo politiko javnega zdravja na splošno, in način izvajanja s programom.

Spremljanje: ustreznost trenutnih sistemov spremljanja dejavnosti programa.

Trajnost : obseg, v katerem so rezultati programa trajnostni srednje- in dolgoročno, tj. po prekinitvi financiranja EU.

5. Ugotovitve

Glavne ugotovitve te ocene so opisane spodaj.

5.1. Ustreznost

Anketa z vodji projektov in razgovori z različnimi skupinami zainteresiranih strani so pokazali, da so zainteresirane strani trdno prepričane, da je program koristen zanje in za državljane EU. Med navedene pomembne koristi spadajo: vzpostavitev mreže, izmenjava znanja in dobrih praks, vseevropsko sodelovanje in večanje zmogljivosti.

5.2. Uspešnost

Anketa je pokazala, da po mnenju anketirancev projekti podpirajo izpolnjevanje ciljev iz sklepa o programu in delovnih načrtov. „Mnenje je, da je postopek ocenjevanja, objavljen v spletni izdaji Uradnega lista, pri izbiri projektov jasen in pregleden, kar krepi stališče, da so financirani le primerni projekti. Zdi se, da so ocenjevalci pri tem pregledno uporabili merila ocenjevanja, to pa potrjujejo tudi rezultati anket in razgovorov“[2].

5.3. Učinkovitost

Znatno število vodij projektov je menilo, da je upravljanje projektov zapleteno in uradniško, postopek predložitve projekta pa zamuden in težaven.

5.4. Usklajenost in dopolnjevanje

Povezanost programa javnega zdravja (2003–2008) z drugimi dejavnostmi Skupnosti se razlikuje glede na področja; zlasti tesna je na področju bioterorizma, zdravstvenih sistemov in farmacevtskih proizvodov.

5.5. Sprejemljivost

Anketiranci in zainteresirane strani so na splošno sprejeli in podprli evropsko ukrepanje na področju javnega zdravja. Dodana vrednost programa izhaja iz dejstva, da lahko predstavlja učinkovito povezavo med zdravstvenimi politikami nacionalnih vlad in ES ter tako podpira in usklajuje ustrezne ukrepe.

5.6. Spremljanje

Izmed vseh dejavnosti programa je bila ocena osredotočena na spremljanje projektov, sofinanciranih v okviru razpisov za zbiranje predlogov. Anketa in razgovori so pokazali, da je spremljanje projektov ustrezno.

5.7. Trajnost

Skoraj polovica anketiranih vodij projektov (47 %) je menila, da bodo projekt in njegovi rezultati trajnostni, potem ko se preneha finančna podpora programu. Anketiranci so trdili, da se trajnost lahko doseže z uporabo rezultatov projekta; razširitvijo (npr. poročanjem o javnem zdravju); nadaljevanjem sodelovanja in vzpostavljanjem mrež s partnerji in drugimi organizacijami; usposabljanjem in dodatnim financiranjem. Sklep ocene je bil, da se pričakuje, da bodo vsaj nekateri deli programa imeli trajnostne rezultate.

6. Priporočila

Splošna ocena programa javnega zdravja (2003–2008) je pozitivna. Vendar je bilo izdanih osemnajst priporočil na treh področjih: program, upravljanje in projekti.

6.1. Program

V oceni so bile prednostne naloge programa ocenjene kot zapletene. Tudi če so prednostne naloge v celoti upravičene, ne odražajo dejanskih potreb zainteresiranih strani in/ali državljanov EU. Večjo pozornost je treba nameniti oblikovanju natančnejših prednostnih nalog na podlagi potreb.

Priporočeno je bilo, da se je treba osredotočiti na zelo vplivna in zaskrbljujoča področja.

6.2. Upravljanje

Prizadevati si je treba poiskati nove oblike financiranja, da bi se spodbudilo več inovativnih predlogov.

„Notranji krog“ zainteresiranih strani se dobro zaveda programa in njegovih ukrepov, vendar se morda ne upoštevajo tudi drugi morebitni aktivni udeleženci. V oceni je bilo predloženo, da je treba koristi iz sofinanciranih projektov razširiti z ustreznimi sporočili interesnim skupinam.

Ker je uspešnost programa med drugim odvisna od sodelovanja z mednarodnimi organizacijami, je bilo predloženo, da je treba obstoječe povezave z mednarodnimi organi ohraniti in okrepiti.

6.3. Projekti

Priporočeno je bilo, da se poenostavi postopek za predložitev projektov v okviru razpisa za zbiranje predlogov.

V oceni je bilo predloženo, da je treba ob upoštevanju posredne, zaprte in neformalne konkurence omejiti število predlogov, ki se ocenijo.

Sklep ocene je bil, da je treba spremljati razvoj projektov glede na prednostne naloge programa.

7. Pripombe Komisije na sklepe ocene

7.1. Program

Prednostne naloge programa so bile ocenjene kot zapletene. Tudi če so te prednostne naloge v celoti upravičene, ne odražajo dejanskih potreb zainteresiranih strani in/ali državljanov EU.

Sprejete so bile številne pobude za poenostavitev in dajanje prednosti dejavnostim programa javnega zdravja, kot sta podrobnejša določitev programa javnega zdravja (2003–2008) in večletno načrtovanje. Te bodo prispevale k določitvi prednostnih nalog za vsako leto novega programa zdravja, tj. drugega programa delovanja Skupnosti na področju zdravja (2008–2013)[3], opredelitvi potreb zainteresiranih strani in opredelitvi posebnih ciljev. Z zmanjšanjem števila dejavnosti in natančnejšo določitvijo prednostnih nalog bo tako novi program na področju zdravja natančneje opredeljen.

Poleg tega se bo prizadevalo za širši in inovativnejši postopek posvetovanja z namenom opredelitve prednostnih nalog letnih delovnih načrtov, obravnave dejanskih potreb državljanov EU in ozaveščanja zainteresiranih strani o programu. Številne skupine zainteresiranih strani bodo povabljene, da določijo področja dejavnosti, ki so zanje ustrezna.

7.2. Upravljanje

Glede možnosti novih oblik financiranja je treba poudariti, da je v drugem programu zdravja (2008–2013) zagotovljenih več različnih mehanizmov financiranja. Ti vključujejo:

- sofinanciranje ukrepov, namenjenih doseganju cilja programa (do 60 % stroškov projekta);

- sofinanciranje operativnih stroškov nevladne organizacije ali specializirane mreže (do 60 % upravičenih stroškov);

- skupno financiranje javnega organa ali nevladne organizacije s strani Skupnosti in ene ali več držav članic (do 50 % stroškov);

- skupno ukrepanje z drugimi programi Skupnosti.

Rezultati projektov bodo na prilagojen način posredovani različnim ciljnim skupin.

Dodatna pozornost bo namenjena trajnosti projekta. Za zagotovitev tesnejšega spremljanja projektov se lahko uporabijo kazalniki uspešnosti. Ob zaključku izvajanja projekta je treba opraviti oceno dejanskih rezultatov, ki jih je dosegel upravičenec. Cilj te ocene je preveriti, v kakšnem obsegu zaključna poročila odražajo pričakovanja na začetku projekta.

Dejavnosti programa bodo sporočene širši množici kot v preteklosti. V ta namen je bila oblikovana celovita strategija. Spodbujajo se nove pobude, že obstoječe pa so bile razširjene; mednje sodijo uporaba e-časopisov in spleta (spletna stran GD SANCO, javnozdravstveni portal EU in e-časopis Zdravje-EU, spletna stran Izvajalske agencije za javno zdravje), informativni dnevi (v Luxembourgu in posameznih državah članicah), nadaljnji razvoj mreže nacionalnih informacijskih točk ter nove publikacije v zvezi z zdravjem.

Komisija bo s sporazumi o neposredni dodelitvi sredstev okrepila sodelovanje z mednarodnimi organizacijami, kot sta SZO in OECD.

7.3. Projekti

Poenostaviti je treba postopek za predložitev projektov v okviru razpisa za zbiranje predlogov. To je že bilo storjeno za razpis za zbiranje predlogov za leto 2007 in bo upoštevano v drugem programu javnega zdravja (2008–2013).

Poleg tega so bila leta 2007 revidirana merila ocenjevanja, ki se uporabljajo za razpis za zbiranje predlogov. Po oceni, ki jo je leta 2006 opravila Izvajalska agencija za javno zdravje, je bil 12. februarja 2007 sprejet Sklep o splošnih načelih in merilih za izbiro in financiranje ukrepov v okviru programa javnega zdravja[4].

Merila za dodelitev so bila revidirana, da se oblikuje preglednejši postopek ocenjevanja in vložnikom pojasni, kaj lahko pričakujejo od projektov. Merila za dodelitev so bila podrobno določena, nekateri vidiki, tj. kaj pomenijo geografsko zajetje, kakovost in vloga partnerstev v okviru razpisov za zbiranje predlogov, evropska dodana vrednost, proračun ter upravljanje financiranja, pa so bili pojasnjeni natančneje kot v preteklosti.

Glede omejevanja števila predlogov v okviru razpisov za zbiranje predlogov s sredstvi, predlaganimi v oceni, želi Komisija poudariti, da finančna uredba določa neposredno konkurenco. Uporaba zaprte konkurence na področju javnega zdravja ni prednost in zdi se, da neformalna konkurenca ne zagotavlja nepristranskosti in enake obravnave.

Upravičenci bodo pozvani, naj opišejo, kako bodo njihovi predlogi izboljšali zdravje evropskih državljanov, merjenega po možnosti z ustreznimi kazalniki, vključno s kazalnikom leta zdravega življenja[5], in kako bodo zmanjšali neenakosti v zdravju znotraj držav članic in regij EU ter med njimi.

8. SKLEPI

Sklepi te vmesne ocene so bili predvsem pozitivni, hkrati pa so poudarili številna področja, ki jih je priporočljivo upoštevati pri nadaljnjem izvajanju programa javnega zdravja (2003–2008) in pri razvoju drugega programa zdravja (2008–2013).

Priprava ocene je bila naporna in je zajemala dolgo obdobje od faze načrtovanja do zaključka poročila. Ker je bila med izvajanjem politike končana prepozno, ni bilo mogoče sprejeti nobene odločitve o temeljiti reviziji programa javnega zdravja (2003–2008), ki je bil razveljavljen s 1. januarjem 2008, ko je začel veljati drugi program ukrepov Skupnosti na področju zdravja (2008–2013).

Vendar so bili rezultati ocene upoštevani takoj, ko je bilo možno, da se izboljša ostanek programa (2003–2008). Komisija bo pri izvajanju drugega programa zdravja (2008–2013) namenila veliko pozornosti priporočilom te ocene.

[1] Sklep št. 1786/2002/ES Evropskega parlamenta in Sveta z dne 23. septembra 2002 o sprejetju programa ukrepov Skupnosti na področju javnega zdravja (2003–2008), UL L 271, 9.10.2002, str. 1.

[2] RAND: Vmesna ocena programa javnega zdravja (2003–2008), končno poročilo, str. 100–101.

[3] Sklep št. 1350/2007/ES Evropskega parlamenta in Sveta z dne 23. oktobra 2007 o uvedbi drugega programa ukrepov Skupnosti na področju zdravja (2008–2013), UL L 301, 20.11.2007, str. 3.

[4] UL L 46, 16.2.2007, str. 45–50.

[5] http://ec.europa.eu/health/ph_information/indicators/lifeyears_en.htm